**Text na konkurz**

Viem, že by som mal niečo povedať, ale neviem ako začať. Necítim sa vo svojej koži, keď takto pred vami stojím. Nemôžem si sadnúť? ... Rozumiem. Trasú sa mi ruky a potím sa. Ja sa za normálnych okolností nikdy takto nepotím... Prepáčte, rád by som začal ešte raz.

Nemá to zmysel, absolútne žiaden zmysel. Už dávno ma mali pochovať, najlepšie zaživa. Zlikvidovať, odstrániť, vygumovať z povrchu zemského. Počujete ma? Haló? Nechcem už žiť. Nechcem a nebudem! Najtragickejšie na tom je, že budem. Budem ďalších 24 hodín neprestanem. Viem to.

Čo na mňa zízate? Čo sa čudujete? Čo ste sa pýtali? Že prečo budem žiť? No lebo som slaboch. Obyčajný ... slaboch. A slabosi žijú ten svoj mizerný život minútu po minúte, hodinu po hodine, deň za dňom. Bezcieľne, bez emócie.

Niekedy mám v hlave úplný chaos. Cudzie myšlienky postupne rozožierajú celú moju pomätenú myseľ. A srdce? Pýtate sa, kde je? Neviem. Tu v hrudi bije iba to biologické. *( napodobniť tlkot* *srdca)*

A ja dúfam ako malé dieťa, že raz začnem žiť. Že aj pre mňa svitne nový deň a uvidím nebo bez oblakov, ľudské tváre bez sĺz. Pevne verím, že sa raz usadí úsmev na mojej duši a konečne sa budem môcť zhlboka nadýchnuť a len tak zakričať do diaľky: Ďakujem, že žijem!

**Informácie k textu:**

Text treba vedieť naspamäť. Pri konkurze si uchádzač môže pomôcť vytlačeným textom.

Uchádzač si dotvára text neverbálnymi komunikačnými prostriedkami (mimika, gestikulácia, pohyb...)

Dievčatá prednášajú text v ženskom rode.

**Priebeh konkurzu:**

1. Predstavenie uchádzačov
2. Prednes pripraveného monológu
3. Roleplay – improvizácia (témy zadá režisér)
4. Pohybová etuda- (témy zadá režisér)
5. Čítanie textov z pripravovanej hry
6. prednes ľubovoľnej piesne (nie je povinný pre všetkých uchádzačov)